Скъпи ученици и колеги,

 Уважаеми родители и гости!

 Добре дошли на откриването на учебната 2016/2017 година!

 Днес е истински празник, защото отново сме заедно след лятната раздяла. Посрещаме новата учебна година, изправени пред предизвикателствата на новия закон за предучилищно и училищно образование, който е в сила от 1 август 2016 година.

 В училище, с нас –вашите учители и съучениците си, ще прекарвате почти 1/3 от всеки ваш ден от следващите 10 месеца. От вашата добронамереност и доброжелателност, търпение и дружелюбност ще зависи атмосферата в класа Ви и училището като цяло. Затова бъдете отзивчиви и внимателни, взискателни, но и самокритични. Ние ще положим усилия да Ви е интересно и учението да носи и на нас, и на вас - удовлетворение, а общуването – радост.

 Ще изживеем заедно още една учебна година, след която Вие ще бъдете не само по-пораснали, но и помъдрели, намерили и повече знания и истини, и повече приятели.

 Скъпи новоприети ученици от пети клас!

 Добре дошли при нас! Радваме се, че избрахте нашето училище. Ще дадем всичко от себе си, за да оправдаем вашето доверие. Искаме с нас да се чувствате добре, да Ви е толкова приятно и интересно да учите, че когато има ваканции - училището да ви липсва.

 Вълнуващ е празникът за петокласниците, но не по-малко вълнуващ е и за дванадесетокласниците, за които това е последният първи учебен ден. На тях пожелавам щастлива и успешна последна учебна година и успешно дипломиране.

 На родителите желая търпение и да не забравят, че са наш изключително важен партньор в процеса на обучение и възпитание.

 На всички колеги- много енергия, ентусиазъм, сили и упоритост, за да превърнем целите си в реалност!

 На добър час!

 Успешна учебна година!